אחרי יותר מחודש של שביתות, המכללות צפויות לשוב מחר (חמישי) ללימודים סדירים. בדיון שהתקיים בבית הדין האזורי לעבודה בירושלים בעניין הוצאת צווי מניעה לשביתה במכללת עזריאלי, הושגה הסכמה בנוגע לסיום השביתה.
נציגי אגף השכר והסכמי עבודה במשרד האוצר, נציגי המכללה ונציגי ארגון כוח לעובדים סיכמו על כניסה לדיונים לקראת חתימה על הסכם קיבוצי במכללה. זאת, לאחר ששלשום בית הדין הוציא צווי מניעה למרצים השובתים במכללת רופין. בעקבות ההבנות שאליהן הגיעו הצדדים, המרצים ביתר המכללות השובתות צפויים לשוב מחר לעבודה סדירה.
שביתת הסגל הבכיר נמשכה כשישה שבועות והעמידה בסכנה את הסמסטר של עשרות אלפי סטודנטים בישראל. זאת, בעקבות מחלוקת בין הסגל הבכיר, האוצר, הוועדה לתכנון ולתקצוב וועד ראשי המכללות. המצב גרם לכך שרק חלק מהסטודנטים קיימו שגרת לימודים לא ברורה באופן חלקי, ומרבית מהשיעורים לא התקיימו כלל.
לפני כשבועיים הכריזו אגודות הסטודנטים בשמונה המכללות הציבוריות אשר לא פתחו את הלימודים האקדמיים כסדרם על שביתה ללא הגבלת זמן. בין המוסדות: מכללת ספיר, כנרת, HIT בחולון, האקדמית ת"א יפו ומכללת עזריאלי.